<classify> Baada ya kuchapisha na kutangaza habari za fursa za kibiashara na uwekezaji zilizopo mkoani Lindi kwa wiki tatu mfululizo, mkoa huo uliopo kusini-mashariki mwa Tanzania umefahamika kidunia, Kaimu Mhariri Mtendaji wa Kampuni ya Magazeti ya Serikali TSN, Tuma Abdallah ameeleza.Akizungumza katika Jukwaa la Fursa za Biashara na Uwekezaji lililoandaliwa na TSN kwa kushirikiana na Ofisi ya Mkuu wa Mkoa w Lindi, Tuma ameeleza kuwa timu ya wanahabari imezunguka katika wilaya tano za Lindi na kuibua fursa mbalimbali zilizopo.Katika Jukwaa hilo linaloendelea mjini Lindi ambalo limewaleta pamoja wajasiriamali, wafanyabiashara wakubwa na taasisi za kifedha na utendaji wa serikali, Kaimu Mhariri wa TSN amewaeleza washiriki kuwa kampuni hiyo ya Magazeti inarusha taarifa zake kwenye mitandao ya kijamii na Kituo chake cha luninga mtandaoni kupitia mtandao wa YouTube kinachoitwa Daily News Digital kinachoonekana duniani kote.Amesema kuwa taarifa zote za fursa katika halmashauri hizo tano na manispaa moja zimechapishwa kwenye magazeti yake ya Daily News na HabariLeo ambayo kwa siku ya leo, Jumanne, husambazwa Afrika Mashariki, hivyo taarifa za fursa za Lindi zimewafikia wawekezaji wa ndani na nje ya Tanzania.Hili ni jukwaa la tisa kufanyika tangu TSN kuanzisha majukwaa mikoani kwa lengo la kuibua fursa za biashara na uwekezaji. Mbali na Lindi, mikoa mingine ambayo imekwishaandaa Jukwaa la Fursa za Biashara ni Tanga, Arusha, Mwanza, Simiyu, Geita, Shinyanga, Tabora pamoja na Zanzibar.  <topic>: kitaifa 